b'\n_START_ARTICLE_\nChris Paul\n_START_SECTION_\nRani \xc5\xbeivot i srednja \xc5\xa1kola\n_START_PARAGRAPH_\nPaul je ro\xc4\x91en u Winston-Salemu u saveznoj dr\xc5\xbeavi Sjeverna Karolina kao drugi sin Charlesa Edwarda Paula i Robin Jones. Poha\xc4\x91ao je srednju \xc5\xa1kolu West Forsyth High School. U sezoni 2002./03., kao senior, Paul je prosje\xc4\x8dno postizao 30,8 poena, 5,9 skokova, 9,5 asistencija i 6 ukradenih lopta po utakmici. Time je izabran u McDonald\'s All-American mom\xc4\x8dad te je 2003. godine primio nagradu "North Carolina\'s Mr. Basketball" za najboljeg igra\xc4\x8da godine. Predvodio je mom\xc4\x8dad do 27-3 omjera i finalne utakmice 4A dr\xc5\xbeavnog prvenstva. U \xc4\x8dast svoga djeda, Paul je u jednoj utakmici postigao 61 poen, njegov djed je samo nekoliko dana prije utakmice bio pretu\xc4\x8den na smrt (tijekom provale) na ku\xc4\x87nome pragu. Postigao je poen za svaku godinu \xc5\xbeivota koju je njegov djed pro\xc5\xbeivio. U jednom je trenutku pucao slobodna bacanja i namjerno proma\xc5\xa1io slobodno bacanje kako bi ostao na 61 poenu i zatim se sam izvadio iz utakmice i sjeo na klupu. Iako je lako mogao presti\xc4\x87i rekord \xc5\xa1kole od 66 poena.\n_START_SECTION_\nSveu\xc4\x8dili\xc5\xa1te\n_START_PARAGRAPH_\nNakon srednje \xc5\xa1kole, Paul se odlu\xc4\x8dio na poha\xc4\x91anje sveu\xc4\x8dili\xc5\xa1ta Wake Forest. Svoju mom\xc4\x8dad, Paul je predvodio do dva nastupa u NCAA natjecanju i jedne NCAA zavr\xc5\xa1nice. Na svojoj prvoj godini sveu\xc4\x8dili\xc5\xa1ta, Paul je izabran za "ACC" novaka godine te je u svojoj sophomore sezoni izabran u ACC All-Defensive mom\xc4\x8dad i All-American mom\xc4\x8dad. Nakon zavr\xc5\xa1etka druge godine sveu\xc4\x8dili\xc5\xa1ta, Paul se odlu\xc4\x8dio prijaviti na NBA draft.\n_START_SECTION_\nSezona 2005./06.\n_START_PARAGRAPH_\nIzabran je kao 4. izbor NBA drafta 2005. od strane New Orleans Hornetsa. Zbog \xc5\xa1tete kojeg je nanio uragan Katrina, Paul je bio prisiljen odigrati samo tri utakmice u New Orleans Areni, prije odlaska Hornetsa u Oklahomu City. U svojoj rookie sezoni, Paul je prosje\xc4\x8dno postizao 16,1 poena, 5,1 skokova, 7,8 asistencija i 2,2 ukradene lopte po utakmici te je sve novake predvodio u poenima, asistencijama, ukradenim loptama i odigranim minutama. Nakon zavr\xc5\xa1etka sezone, Paul je progla\xc5\xa1en novakom godine te je izabran u All-Rookie mom\xc4\x8dad. 2. travnja 2006., u utamici s Toronto Raptorsima, Paul je ostvario svoj prvi triple-dobule u\xc4\x8dinak postigav\xc5\xa1i 24 poena, 12 skokova i 12 asistencija.\n_START_SECTION_\nSezona 2006./07.\n_START_PARAGRAPH_\nU svojoj drugoj sezoni, Paul je bio \xc4\x8desto ozlije\xc4\x91en ali je ipak nastavio sa sjajnim igrama te je prosje\xc4\x8dno postizao 17,3 poena, 4,4 skokova, 8,9 asistencija i 1,8 ukradenih lopta. Paul nije bio izabran na All-Star utakmicu 2007., ali je bio izabran da zamjeni Stevea Nasha na PlayStation Skills Challengeu. Tako\xc4\x91er je nastupao i na T-Mobile Rookie Challengeu gdje je kao \xc4\x8dlan sophomorea, postigao 17 asistencija i 9 ukradenih lopti \xc5\xa1to su rekordi utakmice. Poslije utakmice, Paul je u kratkom intervjuu izjavio da \xc4\x87e idu\xc4\x87e sezone sigurno biti izabran na All-Star utakmicu zbog toga \xc5\xa1to se ona odr\xc5\xbeavala uptravo u New Orleansu.\n_START_SECTION_\nSezona 2007./08.\n_START_PARAGRAPH_\nU sezoni 2007./08. Hornetsi se vra\xc4\x87aju u grad New Orleans, a Paul zna\xc4\x8dajno popravlja statistku te se name\xc4\x87e kao jedan od glavnih kandidata za nagradu za najkorisnijeg igra\xc4\x8da NBA lige. Prosje\xc4\x8dno je postizao 21,1 poena, 4 skokova, 11,6 asistencija i 2,71 ukradenih lopti po utakmici te je za svoje zasluge, zajedno sa suigra\xc4\x8dem Davidom Westom, izabran za sudjelovanje na All-Star utakmici. Sa svojih 16 poena, 14 asistencija i 5 ukradenih lopti predvodio je Zapad, ali Istok je ipak bio ja\xc4\x8di te je odnio pobjedu rezultatom 134:128. Tako\xc4\x91er je nastupao i na Skills Challengeu gdje je u posljednjem krugu izgubio od Derona Williamsa. Nakon All-Star stanke, Paul je anstavio sa sjajnim igrama te je svoje Hornetse odveo do jednog od najboljih omjera na Zapadu. 17. o\xc5\xbeujka 2008., u utakmici s Chicago Bullsima, Paul je postigao 37 poena, 13 asistencija i 3 ukradenih lopti te je time svoju mom\xc4\x8dad odveo na vrh NBA lige, da bi nekoliko tjedana kasnije i osigurao Hornetsima ulazak u doigravanja po prvi puta nakon 2004. godine. Hornetsi su sezonu zavr\xc5\xa1ili s najboljim omjerom u povijesti fran\xc5\xa1ize 56-26, te su zauzeli drugo mjesto na Zapadu. U prvoj utakmici doigravanja, protiv Dallas Mavericksa, Paul je postigao 35 poena, od toga 24 u drugom poluvremenu, 10 asistencija i 4 ukradene lopte. U drugoj utakmici serije, Paul je postigao 32 poena i 17 asistencija \xc4\x8dime je odveo svoju mom\xc4\x8dad do pobjede 127:103 i rezultata u seriji 2:0. Mavericksi su uspijeli smanjiti vodstvo, ali je u petoj utakmici s 24 poena, 11 skokova i 15 asistencija, Paul zape\xc4\x8datio prolaz Hornetsa rezultatom u seriji 4:1. U drugom krugu doigravanja, Hornetsi se susre\xc4\x87u sa San Antonio Spursima koji ih svladavaju tek nakon sedme utakmice. Na kraju sezone Paul je zavr\xc5\xa1io kao drugi, iza Kobea Bryanta, u poretku za najkorisnijeg igra\xc4\x8da lige te je izabran i u All-NBA prvu petorku. Te iste sezone, Paul je potpisao trogodi\xc5\xa1nje, s mogu\xc4\x87nosti produ\xc5\xbeenja i na \xc4\x8detiri, produ\xc5\xbeenje ugovora vrijedno 68 milijuna dolara \xc4\x8dime \xc4\x87e biti \xc4\x8dlan Hornetsa sve do 2011. godine.\n_START_SECTION_\nSezona 2008./09.\n_START_PARAGRAPH_\nU sezoni 2008./09. Paul je igrao sjajno te je drugu sezonu zaredom predvodio ligu u asistencijama i ukradenim loptama. Prosje\xc4\x8dno je postizao 22,8 poena, 5,5 skokova, 11 asistencija i 2,8 ukradenih lopti uz \xc5\xa1ut iz igre od 50,3%. Kao i prethodne sezone, Paul je bio izabran na All-Star utakmicu gdje je zajedno s Kobeom Bryantom i Shaquilleom O\'Nealom odveo Zapad do pobjede. 17. prosinca 2008. Paul je sru\xc5\xa1io 22 godine star rekord NBA lige po broju uzastopnih utakmica s minimalno jednom ukradenom loptom te je postavio novi s \xc4\x8dak 108 uzastopnih utakmica.  Nakon zavr\xc5\xa1etka sezone, Paul je uvr\xc5\xa1ten u All-Defensive prvu petorku i u All-NBA drugu petorku. Tako\xc4\x91er je bio i me\xc4\x91u kandidatima za najkorisnijeg igra\xc4\x8da gdje je zavr\xc5\xa1io kao peti u poretku iza LeBrona Jamesa, Kobea Bryanta, Dwyanea Wadea i Dwighta Howarda.\n_START_SECTION_\nAmeri\xc4\x8dka reprezentacija\n_START_PARAGRAPH_\nKao \xc4\x8dlan mlade ameri\xc4\x8dke reprezentacije, Paul je ostvario deset nastupa sve do 4. kolovoza 2006. kada je u prijateljskoj utakmici s Puerto Ricom debitirao u dresu seniorske reprezentacije. Na Svjetskom prvenstvu u Japanu 2006., Paul je s mom\xc4\x8dadi ostvario omjer 8-1 te je osvojio bron\xc4\x8danu medalju. Dvije godine kasnije, na Olimpijskim igrama u Pekingu 2008., Paul je bio \xc4\x8dlan Redeem Teama (hrv. "Iskupljeni\xc4\x8dka mom\xc4\x8dad") koji je osvojio zlatnu medalju.'